

# ΕΛΛΗΝΙΚΗ ΔΗΜΟΚΡΑΤΙΑ

# ΝΟΜΟΣ ΑΤΤΙΚΗΣ **Μοσχάτο, 23.07.2021**

# **ΔΗΜΟΣ ΜΟΣΧΑΤΟΥ -ΤΑΥΡΟΥ** ΔΙΕΥΘΥΝΣΗ ΠΑΙΔΕΙΑΣ, ΠΟΛΙΤΙΣΜΟΥ

–ΑΘΛΗΤΙΣΜΟΥ& ΝΕΑΣ ΓΕΝΙΑΣ

ΤΟΜΕΑΣ ΑΘΛΗΤΙΣΜΟΥ ΚΑΙ ΝΕΑΣ ΓΕΝΙΑΣ

Ταχ.Δ/νση: Μιαούλη 60 ,Τ.Κ 18345

Τηλ:210-9407820 Fax:210-9427787

Email: tm.athlitismou\_mt@yahoo.com **Προς**: Τον Πρόεδρο & τα Μέλη του

Δημοτικού συμβουλίου

**ΘΕΜΑ: Παραχώρηση δημοτικού γηπέδου «Σ. Γιαλαμπίδης» στην ΠΑΕ Ολυμπιακός για την περίοδο 2021-2022**

Σχετικά:

1. το άρθρο 65 του Ν.3852/2010 [(ΦΕΚ 87/07.06.2010 τεύχος Α'): Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης.](http://www.dimosnet.gr/index.php?MODULE=bce/application/pages&Branch=N_N0000000002_N0000000020_N0000000037_N0000005792_N0000007698_S0000051506)  Αρμοδιότητες του Δημοτικού Συμβουλίου.
2. την υπ΄ αριθ. 65/2016 απόφαση του Δημοτικού Συμβουλίου του Δήμου Μοσχάτου-Ταύρου. ««ΚΑΝΟΝΙΣΜΟΣ ΛΕΙΤΟΥΡΓΙΑΣ ΕΓΚΑΤΑΣΤΑΣΕΩΝ /ΥΠΟΔΟΜΩΝ ΑΘΛΗΣΗΣ ΤΟΥ ΔΗΜΟΥ ΜΟΣΧΑΤΟΥ-ΤΑΥΡΟΥ».
3. Το υπ΄αριθμ. 2246 /13-7-2021 έγγραφο της ΠΑΕ Ολυμπιακός προς το Δήμαρχο Μοσχάτου- Ταύρου για την διαθεσιμότητα χρήσεως του Δημοτικού γηπέδου «Σπ. Γιαλαμπίδης».
4. Το υπ΄αριθμ. 11599/15-7-2021 έγγραφο του Δημάρχου Μοσχάτου- Ταύρου προς τον Πρόεδρο του Α.π.Ο. Φωστήρα για τη διατύπωση απόψεων όσον αφορά διαθεσιμότητα χρήσεως του Δημοτικού γηπέδου «Σπ. Γιαλαμπίδης»
5. Το υπ΄αριθμ. 11.886 /21-7-2021 έγγραφο- απάντηση του Προέδρου του Φωστήρα προς το Δήμαρχο Μοσχάτου- Ταύρου για την διαθεσιμότητα χρήσεως του Δημοτικού γηπέδου «Σπ. Γιαλαμπίδης»

Κύριε Πρόεδρε,

Με έγγραφό της (σχετ. 3) η ΠΑΕ Ολυμπιακός ζήτησε από το Δήμο Μοσχάτου- Ταύρου τη χρήση του Δημοτικού γηπέδου «Σπ. Γιαλαμπίδης» για τη νέα αγωνιστική περίοδο 2021-22 με σκοπό την διεξαγωγή προπονήσεων της Β΄ Ομάδας (Κ-23) και τμημάτων υποδομής και της τέλεσης επίσημων αγώνων των αντίστοιχων ομάδων εφόσον πληρούνται οι απαιτούμενες προϋποθέσεις.

Με έγγραφό του (σχετ. 4), ο Δήμαρχος Μοσχάτου- Ταύρου ζήτησε τη γνώμη της διοίκησης του Α.Π.Ο. Φωστήρα για τη διατύπωση απόψεων όσον αφορά τη διαθεσιμότητα χρήσεως του Δημοτικού γηπέδου «Σπ. Γιαλαμπίδης» από την ΠΑΕ Ολυμπιακός ώστε να μην παρακωλύονται οι προπονήσεις και οι αγωνιστικές υποχρεώσεις του Φωστήρα.

Με έγγραφό του (σχετ.5), ο Πρόεδρος του Φωστήρα ενημέρωσε το Δήμο Μοσχάτου- Ταύρου ότι το Δ.Σ. του Συλλόγου ομόφωνα αποφάσισε θετικά για τη διαθεσιμότητα χρήσης του Δημοτικού γηπέδου «Σπ. Γιαλαμπίδης».

Με βάση όλα τα προηγούμενα, ζητούμε από το Δημοτικό Συμβούλιο να λάβει απόφαση για την παραχώρηση της χρήσης του Δημοτικού γηπέδου «Σπ. Γιαλαμπίδης» στην ΠΑΕ Ολυμπιακός με τους εξής όρους:

1. Η χρήση του γηπέδου από την ΠΑΕ Ολυμπιακός θα γίνεται σε στενή συνεργασία και κατανόηση με την διοίκηση του Φωστήρα όσον αφορά τις ημέρες και ώρες (αναφέρονται στο σχετικό 3) και με πρότερη ενημέρωση προς την αιρετή και υπηρεσιακή διοίκηση του Αθλητικού τομέα του Δήμου όπως και για οποιοδήποτε άλλο θέμα που αφορά την εύρυθμη λειτουργία και την τήρηση του προγράμματος όπως έχει ορισθεί.
2. Η ΠΑΕ Ολυμπιακός είναι υπεύθυνη για την κόσμια παρουσία των αθλητών και των μελών τους, φροντίζουν για την καθαριότητα των χώρων κατά τη διάρκεια των ωρών που χρησιμοποιούν τις εγκαταστάσεις και είναι υποχρεωμένοι να τηρούν τις ώρες κοινής ησυχίας. Επίσης, είναι αποκλειστικά υπεύθυνοι για την υγεία των αθλουμένων στις συγκεκριμένες ημέρες και ώρες που χρησιμοποιούν τον Δημοτικό Αθλητικό χώρο. Τέλος, κατά την διάρκεια της προπόνησης και των αγώνων της ομάδος και σε περίπτωση ατυχήματος, ο Δήμος Μοσχάτου-Ταύρου δεν φέρει καμία ευθύνη και την αποκλειστική ευθύνη φέρει η ΠΑΕ Ολυμπιακός.
3. Η ΠΑΕ Ολυμπιακός υποχρεούται να ορίσει γραπτώς έναν εκπρόσωπό της και τον αναπληρωτή του ο οποίος θα πρέπει να παρευρίσκεται στο χώρο και θα έχει την ευθύνη λειτουργίας του δημοτικού γηπέδου κατά τις ώρες που ο Σύλλογος χρησιμοποιεί την αθλητική εγκατάσταση.
4. Η ΠΑΕ Ολυμπιακός υποχρεούται να αποκαθιστά άμεσα τυχόν φθορές που θα προκληθούν με υπαιτιότητά της κατά την χρήση του Δημοτικού γηπέδου «Σπ. Γιαλαμπίδης».
5. Κατά τη διάρκεια της χρήσης της αθλητικής εγκατάστασης, η ΠΑΕ Ολυμπιακός υποχρεούται να παρέχει ιατρική κάλυψη των αθλουμένων, με την παρουσία ιατρού και να διαθέτει το αναγκαίο ιατροφαρμακευτικό υλικό.
6. Σε περίπτωση τέλεσης επίσημων αγώνων το κόστος των όποιων απαιτούμενων τεχνικών ή άλλων προϋποθέσεων θα καλυφθεί εξ ολοκλήρου από την ΠΑΕ Ολυμπιακός.
7. Η διάρκεια χρήσης αφορά αποκλειστικά την αγωνιστική περίοδο 2021-2022.

Με τη λήψη της απόφασης του Δημοτικού Συμβουλίου για παραχώρηση χρήσης του Δημοτικού γηπέδου Σ. Γιαλαμπίδης, θα συνταχθεί «Συμφωνητικό- Παραχωρητήριο» όπου θα περιγράφονται όλες οι προαναφερόμενες υποχρεώσεις του Δήμου όπως και οι υποχρεώσεις της ΠΑΕ Ολυμπιακός. Το «Συμφωνητικό- Παραχωρητήριο» υπογράφεται από το Δήμαρχο ή τον καθ’ ύλην Αντιδήμαρχο και τον Πρόεδρο του ΔΣ και τον εκπρόσωπο της ΠΑΕ Ολυμπιακός.

Παρακαλούμε για τη λήψη σχετικής απόφασης.

H Προϊσταμένη του Ο Προϊστάμενος της

Τμήματος Αθλητισμού & Ν. Γενιάς Δ/νσης Αθλητισμού Πολιτισμού

Χ. Ευσταθίου Γ. Ιωαννίδης

Ο Αντιδήμαρχος

Αθλητικών δραστηριοτήτων

Γ. Φελλάς